Diefstal lei wéér tot kragonderbreking in Warden(Argieffoto: pixabay) Warden en omliggende gebiede in die Vrystaat is tans sonder elektrisiteit as gevolg van diefstal by ’n substasie. Diewe het Vrydag vroegoggend op die substasie toegeslaan. Stefanie Jansen van Rensburg, woordvoerder van Eskom, sê verbruikers wat elektrisiteit van die volgende kraglyne ontvang, word beïnvloed: Warden na Gryskop, Reitz, Verkykerskop, Sterkdam, Witkoppen en Holspruit. “Ons weet nog nie hoe lank dit gaan vat om die kragtoevoer na die lyne te herstel nie, maar in gevalle soos hierdie waar die substasie se toerusting erg beskadig is, kan verwag word dat die onderbreking ’n lang tydperk sal duur.” Kriminele gedrag soos dié jaag Eskom en die betrokke munisipaliteite miljoene rande uit die sak. “Dit is ook ŉ groot ongerief vir kragverbruikers,” sê Jansen van Rensburg. Inwoners van Warden en omliggende gebiede was twee weke gelede ook sonder krag gelaat nadat kragkabels van ’n substasie in die gebied gesteel is. Eskom versoek verbruikers wat deur die onderbreking geraak word, om steeds elektriese toerusting versigtig te hanteer omdat die elektrisiteit skielik en sonder kennisgewing weer aangeskakel kan word.